
Nr.27/124/3 aprilie 2003
RAPORT

asupra propunerii legislative pentru completarea şi modificarea art.39, alin.(1) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.39, alin.(1) din Codul Muncii, trimisă cu adresa nr.57 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea lit.b) a alin.(1) al art.39 din Codul Muncii în sensul înlocuirii dreptului la repaus zilnic şi săptămânal cu dreptul la 8 ore de muncă zilnic şi 40 de ore săptămânal.
Comisia propune Plenului respingerea propunerii legislative din următoarele considerente:

1. Propunerea legislativă conduce la excluderea dintre drepturile salariaţilor a dreptului la repaus zilnic săptămânal, prevăzut la lit.b) a alin.(1) al art.39, ceea ce nu poate fi admisibil.
2. Durata normală a timpului de muncă este reglementată expres atât de art.38 alin.(3) din Constituţie, cât şi de art.109 alin.(1) din Codul Muncii. Mai mult decât atât, ca o măsură de garantare a drepturilor salariaţilor, încălcarea normelor de protecţie a muncii privind timpul de muncă, munca în schimburi şi intensitatea muncii, constituie contravenţie şi se sancţionează cu amendă conform prevederilor art.41 din Legea protecţiei muncii nr.90/1996.
3. Având în vedere că durata timpului de muncă este expres reglementată de dispoziţiile art.109 alin.(1) din Codul Muncii, potrivit cărora “pentru salariaţii angajaţi cu normă întreagă durata normală a timpului de muncă este de 8 ore pe zi şi de 40 de ore pe săptămână”, propunerea de modificare a prevederilor art.39 alin.(1) lit.b) este lipsită de obiect.
La lucrările comisiei au fost prezenţi 17 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 2 aprilie 2003, Comisia propune respingerea acesteia cu 10 voturi pentru şi 4 voturi împotrivă.

